累日多事不復能觀書感嘆作此詩
作者：陸游
朝代：宋

paragraphs: 我生無它長，所得靜而簡。
出仕三十年，不殖一金產。
四方到爲家，所向不容揀。
南遊極巨海，西戍掠危棧。
爲州亦何好，且復占仕版。
俸不給淖糜，况敢事酒琖。
晨興坐堂上，符檄高𡾰嵼。
藏書三萬軸，一字不到眼。
胸中積磊塊，嘆息誰爲鏟。
浮生固如此，正可付一莞。